Ekstraordinært årsmøte i Lommedalens IL 11.10 2022

SAKSFREMLEGG


Lommedalen, 27.09.2022

Innledning

Hovedstyret i Lommedalens IL (LIL) vedtok 22.09.2022 å innkalle til ekstraordinært årsmøte 11.10.2022 med forslag om utvidelse av låneopptak fra NOK 3.522.304 til NOK 7.060.437 i prosjektet som gjelder utvidelse og oppgradering av Varmestua i Lommedalen skisenter. 

Begrunnelse 

Ekstraordinært årsmøte i LIL 11.01.2022 vedtok et låneopptak på NOK 3.522.304 til Varmestuaprosjektet, med planlagt oppstart etter sesongslutt i alpinsenteret 2022. Oppstarten ble forsinket blant annet på grunn av naboklage og tre måneders saksbehandling hos Arbeidstilsynet, og LIL mottok derfor igangsettingstillatelse fra kommunen først 26.06.2022. Arbeidet ble umiddelbart iverksatt i tråd med det de planene som ble etablert etter årsmøtet i januar, løpende fulgt opp frem til dd..

På Hovedstyrets ordinære styremøte 30.08.22 ble hovedstyret orientert om at   Varmestuaprosjektet samlede budsjett var økt med NOK 5.221.121. Det er da dette som ligger til grunn for forslag om fullmakt til et utvidet låneopptak fra opprinnelig ramme på NOK 3.522.304 til NOK 7.060.437. Pga økt egenkapital i prosjektet øker ikke lånerammen tilsvarende budsjettøkningen. 

Prosjektbudsjettet kan deles inn i 2 områder, og utgiftene har økt innenfor begge områdene på grunn av forsyningssituasjonen nasjonalt og internasjonalt, samt prisøkninger slik det redegjøres for nedenfor.

1. Område 1 – Ikke fullstendig kontraktsomfang. Kontrakten med entreprenøren Bærum Bygg- og graveservice (BGG) (inngått 09.05.22, NOK 10.929.515 eks. mva) ikke omfattet alle sentrale oppgaver i prosjektet (f.eks.: trapp i trappehus var ikke inkludert, kun én port var inkludert (behov for to), elektro var kraftig underestimert, prosjektleder var ikke en del av entreprisen, utgifter til rørlegger lå utenom entreprisen etc.). Dette utgjør en økning på om lag NOK 3.543.621 eks mva, fra opprinnelig NOK 7.385.894. 

En vesentlig del, det vil si over 50%, av den økningen som er beskrevet, skyldes da også den vanskelige forsyningssituasjonen og prisøkninger. En av endringene omfatter f.eks. bruk av stålsøyler, dette har medført ytterligere utgifter til beregninger og utstyr, mens endringer i omfang og prisøkninger omfatter tillegg i betong, armering, byggeplater, vinduer og materialer generelt. 

Område 2 – Øvrige kontraktsparter/ andre endringer. Øvrige kontraktsparter omfatter Kolsås Rør, Siv Ing Martin Stensaker, Anleggsgartnerkompaniet med flere. Disse oppgavene ble derfor levert av leverandører i tillegg til det som opprinnelig var i tilbudet fra BGG. Dette utgjør et tillegg på om lag NOK 2.194.410 eks mva. Også i denne oppgaveporteføljen har kostnadene økt, fra opprinnelig på NOK 1.181.410 til NOK 2.104.410, av samme hovedårsaker som ovenfor for prosjektaktivitetene knyttet til BGG (endringer, prisøkninger).

Andre endringer omfatter f.eks. at avfallshåndtering har ikke kunnet utføres på dugnad grunnet kommunens strenge krav til levering og rapportering. Dette innebærer da en tilleggskostnad på NOK 170.000. 

Kontrakten med entreprenør var ved kontraktsinngåelsen (inngått 09.05.22) i tillegg ca. NOK 300 000 høyere enn budsjettert, noe hovedstyret var innforstått med ved tidspunktet for kontraktsinngåelsen, ut fra at dette representerte hele det planlagte prosjektet.

Hovedstyrets vurderinger

Hovedstyret ser alvorlig på den situasjonen som har oppstått rundt Varmestuaprosjektet. 
I den foreliggende situasjonen har Hovedstyret satt alle ressurser inn på å identifisere tiltak og vurdere konsekvensene for idrettslaget av det som har skjedd slik at det ekstraordinære årsmøtet har et best mulig grunnlag for å ta stilling til videre gjennomføring av selve prosjektet. 

Hovedstyret har vurdert å midlertidig stanse prosjektet inntil ekstraordinært årsmøte har fattet beslutning om prosjektets videre fremtid, men fant av hensyn til klubben som helhet ikke å kunne anbefale å stanse prosjektet, også midlertidig, med bakgrunn i følgende forhold:

1. LIL risikerer å tape store verdier hvis prosjektet ikke gjennomføres. Dette har sin bakgrunn i at det samlet sett er mindre enn 50% av de nødvendige midlene til prosjektet som kommer fra LIL, mens større deler av de resterende midlene er avhengig av at prosjektet faktisk gjennomføres. 
2. 90% av kontraktsbeløpet er enten allerede innkjøp eller i bestilling. Det er derfor lite å hente på å stanse prosjektet nå, selv om det isolert sett er naturlig etter som det ikke er innhentet årsmøtets aksept for de ressursene som prosjektet nå summerer seg til.

Hovedstyret har fått en grundig gjennomgang av muligheter for å hente inn ytterligere midler til gjennomføring av prosjektet, samt ang. idrettslagets økonomi på kort og lang sikt. En endelig beslutning vedr. forhold knyttet til f.eks. lånebeløp, nedbetaling o.l. bør tas av LILs hovedstyre etter at årsmøtet har tatt stilling til de fremlagte redegjørelsene fra styret, slik at årsmøtets synspunkter kan tas med i hvordan dette endelig gjøres.

Hovedstyret vil på det ekstraordinære årsmøtet redegjøre for prosjektet i en egen presentasjon, gjennomførte/planlagte tiltak jf. VEDLEGG 1 samt fremlegge budsjett for prosjektet pr. 1. september.  

Hovedstyret har i tillegg nedsatt en uavhengig ekspertgruppe med mandat til å vurdere budsjett og gjennomføringsplan for prosjektet. Arbeidsgruppen vil fremlegge sitt arbeid på det ekstraordinære årsmøtet 11.10.2022.

Hovedstyret ser frem til bred deltagelse og engasjement for klubben på det ekstra-ordinære årsmøtet 11.10 i det som er blitt en uventet krevende tid slik at også det neste tiåret kan bli tilsvarende positivt for aktivitetsnivå, klubb og lokalmiljø i Lommedalen. 

Bakgrunn for forslag til utvidelse av lånerammen

Utgangspunktet for Hovedstyrets vurdering er da at det er uakseptabel risiko knyttet til å stoppe prosjektet. Hovedstyret har derfor vurdert risikoen knyttet til videreføring, og dette kan oppsummeres i hovedpunktene nedenfor som det vil bli ytterligere redegjort for på årsmøtet.

A. Risiko knyttet til øvrig virksomhet i idrettslaget
I det ekstraordinære årsmøtet 11. januar ble det i henhold til finansieringsplan bedt om et låneopptak på NOK 3.522.304. Det ble redegjort for at klubben hadde målsetning om inntekter via fond og legat på NOK 1.000.000 og at det ble skisserte en rest lån anslått til NOK 2.500.000 Det ble på møtet godtgjort at det var identifisert inntekter som ville kunne betjene en slik lånesum.

Et utvidet låneopptak fra opprinnelig ramme på NOK 3.522.304 til NOK 7.060.437 vil ha som konsekvens at de årlige utgiftene øker med opp mot NOK 465.988 i renteutgifter, i tillegg til tilbakebetaling av lån. Dette kan håndteres innenfor idrettslagets økonomi, men dette kommer til å prege arbeidet i idrettslaget i mange år. Erfaringene fra de siste 10 årene, der idrettslaget har bygget seg opp gradvis på alle områder gjennom en solid drift, tilsier at dette ikke behøver å være til hinder for at idrettslaget på samme måte som tidligere kan utvikle seg innenfor de ulike idrettene og den uorganiserte aktiviteten der spesielt Lommedalen skisenter er sentralt. Driften av Lommedalen skisenter skal ikke bli påvirket av det å gjennomføre prosjektet, det må uansett foreligge et trygt økonomisk grunnlag for gjennomføring av driften før denne settes i gang, jf. vurderinger knyttet til strømpris. Denne situasjonen følger Hovedstyret tett, sammen med Bærum Idrettsråd som har engasjert seg sterkt i denne situasjonen, samtidig som NIF også følger opp dette. 

Et tilleggspunkt er at det har hele tiden vært høy prioritet på å få Varmestua i virksomhet etter utbyggingsperioden, og antatt sluttdato for ferdigstilt bygg (nå prioriteres garasje og 1 etg frem til sesongstart) er 1.5.23. Dette betyr at Lommedalen skisenter kan starte som vanlig når det er værforhold til det.

B. Risiko knyttet til prosjektets omfang:
Etter hovedstyrets møte 30. august, har prosjektleder gått gjennom prosjektet, i likhet med den uavhengige gruppen engasjert av Hovedstyret. Hovedstyret har besluttet å legge til grunn for sluttføringen den rammen som den uavhengige gruppen pr. 23.9 hadde identifisert og som prosjektleder har gått gjennom uten å ha ytterligere tillegg. Dette innebærer at følgende vurderinger er tatt høyde for i det fremlagte budsjettet:

1. 	Vedr. opparbeiding etc.: Det kan være nødvendig med noe ekstra utvendig arbeider (under vurdering). 
2.	Mengderegulering: Avregnes ved tett bygg. 
3.	Redusert omfang/ innsparinger: I og med at mye av det tunge arbeidet er utført og mye materialer allerede er bestilt er potensiale for innsparinger/reduksjon i prosjektet svært lite, dette er derfor ikke beskrevet nærmere.
4.	Gulv: Det har ikke vært tatt beslutning på gulvdekke, avhengig av særlig solid dekke på grunn av hardhendt bruk/akustikk muligens mer avretting. 
5.	Annet: Mer panel revet enn forutsatt, behov for justering av ventilasjonssystem (ekstra aggregat). 

Andre forhold kan dreie seg om uforutsette skader i et eldre bygg som i sin tid ble oppført på dugnad. 

C. Risiko knyttet til prosjektets gjennomføring:
I likhet med omfanget, har også gjennomføringen av prosjektet vært vurdert spesifikt opp mot Hovedstyrets forslag til låneopptak. Det er klart at det er flere større oppgaver som skal gjennomføres i et eldre bygg som, som nevnt, ble reist på dugnad. Det er derfor beholdt en forholdsvis konservativ pott til uforutsette utgifter (NOK 1.000.000 eks mva) for å ta høyde for økte utgifter under gjennomføring (f.eks. betongarbeider, utgifter til kjøkken (våtromspanel, ekstra elektro). 

Konklusjon

Hovedstyret vil på bakgrunn av ovennevnte foreslå en utvidelse av lånerammen for Varmestuaprosjektet fra på NOK 3.522.304 til NOK 7.060.437. 

Hovedstyrets forslag til vedtak 

Det ekstraordinære årsmøtet i Lommedalens Idrettslag vedtar å gi Hovedstyret fullmakt til et utvidet låneopptak fra opprinnelig ramme med NOK 3.522.304 til NOK 7.060.437 for å finansiere Varmestuaprosjektet. 

Vedtaket er basert på revidert budsjett/regnskap samt de tekniske og økonomiske forutsetningene som årsmøtet ble forelagt og de kommentarer som kom frem under årsmøtet. 

Vedlegg

Vedlegg 1 Hovedstyrets tiltaksplan


